SET ปิดพุ่ง 15 จุด รับแรงซื้อกลุ่ม “พลังงาน-แบงก์” หนุน
SET ปิดทะยาน 15 จุด รับแรงซื้อกลุ่ม “พลังงาน-แบงก์” หนุน แนะจับตาตัวเลข CPI เดือนส.ค.ของสหรัฐ 13 ก.ย.นี้ ให้แนวต้าน 1,666 จุด และแนวรับ 1,630 จุด
SET ปิดทะยาน 15 จุด รับแรงซื้อกลุ่ม “พลังงาน-แบงก์” หนุน แนะจับตาตัวเลข CPI เดือนส.ค.ของสหรัฐ 13 ก.ย.นี้ ให้แนวต้าน 1,666 จุด และแนวรับ 1,630 จุด
9 ก.ย. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้ปรับตัวขึ้นมาได้ค่อนข้างดี โดยได้แรงหนุนจากหุ้น DELTA, หุ้นกลุ่มพลังงานที่มีการรีบาวด์ และแรงซื้อเข้ามาในหุ้นกลุ่มธนาคารพาณิชย์ หลังนักลงทุนคลายกังวลในเรื่องของเงินเฟ้อมากขึ้น ประกอบกับเมื่อคืนที่ผ่านมานายเจอโรม พาวเวล ประธานธนาคารกลางสหรัฐ (เฟด) ยังคงยืนยันเร่งขึ้นอัตราดอกเบี้ยเพื่อสกัดเงินเฟ้อสูง สอดคล้องกับถ้อยแถลงการประชุมประจำปีของเฟดที่เมือง Jackson Hole ในเดือนส.ค.ที่ผ่านมา ซึ่งนักลงทุนก็รับรู้ข่าวไปพอสมควรแล้ว
สำหรับแนวโน้มในสัปดาห์หน้า คาดว่า ตลาดฯ น่าจะแกว่งไซด์เวย์ออกด้านข้าง จากนักลงทุนรอดูการเปิดเผยดัชนีราคาผู้บริโภค (CPI) เดือนส.ค.ของสหรัฐ ซึ่งเป็นมาตรวัดเงินเฟ้อจากการใช้จ่ายของผู้บริโภค ในวันที่ 13 ก.ย.นี้ รวมถึงติดตามราคาน้ำมันดิบว่าจะกลับมารีบาวด์หรือไม่ ซึ่งอาจส่งผลให้นักลงทุนกลับมากังวลเงินเฟ้อต่อได้ ให้แนวต้าน 1,666 จุด และแนวรับ 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 6,367.54 ล้านบาท ปิดที่ 668.00 บาท เพิ่มขึ้น 64.00 บาท
PTTEP มูลค่าการซื้อขาย 2,476.79 ล้านบาท ปิดที่ 163.00 บาท เพิ่มขึ้น 3.00 บาท
SCB มูลค่าการซื้อขาย 1,946.40 ล้านบาท ปิดที่ 111.50 บาท ราคาไม่เปลี่ยนแปลง
GULF มูลค่าการซื้อขาย 1,844.05 ล้านบาท ปิดที่ 56.50 บาท เพิ่มขึ้น 1.00 บาท
PTT มูลค่าการซื้อขาย 1,330.58 ล้านบาท ปิดที่ 36.75 บาท เพิ่มขึ้น 0.50 บาท